ИНЖЕЊЕРСКА КОМОРА СРБИЈЕ

Број: 01-1008/1-3.

Датум: 22.05.2020.год.

Булевар Војводе Мишића бр.37

Б е о г р а д

На основу члана 39. став. 1. тачка 46. Статута Инжењерске коморе Србије (“Службени гласник РС“, бр. 36/2019), и члана 5. става 3. Уговора о поверавању послова организовања стручног испита, издавања лиценци и вођења регистра број: 01-489 од 28.02.2020. године који је Министарство грађевинарства, саобраћаја и инфраструктуре закључило са Инжењерском комором Србије, а у вези са чланом 71. Статута Инжењерске коморе Србије, Управни одбор Инжењерске коморе Србије је на Шеснаестој редовној седници донео

**О Д Л У К У**

Члан 1.

Овом одлуком утврђује се накнада за обраду захтева за издавање лиценце, односно за доношење решења, накнада за израду свечане форме лиценце и дупликата свечане форме лиценце, накнада за издавање уверења о подацима уписаним у регистар, односно евиденцију, као и накнада за израду преписа решења о издавању лиценце.

Члан 2.

Накнада за обраду захтева за издавање лиценце, односно за доношење решења које у оквиру административно - стручних и техничких послова обавља Инжењерскa комора Србије (у даљем тексту: Комора) износи 5.000,00 динара.

Члан 3.

Накнада за израду свечане форме лиценце и дупликата свечане форме лиценце, а која се издаје на лични захтев лица које је стекло лиценцу, износи 2.500.00 динара.

Члан 4.

Накнада за израду преписа решења о издавању лиценце, а која се издаје на лични захтев, износи 2.000.00 динара.

Члан 5.

Накнада за издавање уверења о подацима уписаним у регистар, односно у евиденцију, а која се издаје на лични захтев лица уписаног у регистар, износи 1.000,00 динара.

Члан 6.

Доказ о уплати накнаде за обраду захтева за издавање лиценце односно доношења решења, прилаже се уз захтев за издавање лиценце, односно уз захтев за полагање стручног испита.

Доказ о уплати накнаде за израду свечане форме лиценце и дупликата свечане форме лиценце, односно накнаде за израду преписа решења о издавању лиценце и накнаде за издавање уверења о подацима уписаним у регистар, односно у евиденцију, прилаже се уз лични захтев подносиоца.

Члан 7.

Лице које подноси захтев за издавање више лиценци обавезно је да за сваки захтев за издавање лиценце уплати накнаду из члана 1 ове одлуке.

Члан 8.

Ова одлука објављује се на огласној табли Коморе и Интернет презентацији Коморе и ступа на снагу осмог дана од дана објављивања.

О б р а з л о ж е њ е

Чланом 39. став 1. тачка 46. Статута Инжењерске коморе Србије прописано је да Управни одбор обавља друге послове који су му стављени у надлежност Статутом, другим општим актима и одлукама Скупштине Инжењерске коморе Србије.

Чланом 5. став 3. Уговора о поверавању послова организовања стручног испита, издавања лиценци и вођења регистра број: 01-489 од 28.02.2020. године који је Министарство грађевинарства, саобраћаја и инфраструктуре закључило са Инжењерском комором Србије прописано је да накнаду за обраду захтева за издавање лиценце, односно за доношење решења, накнаду за израду свечане форме лиценце и дупликата свечане форме лиценце, накнаду за издавање уверења о подацима уписаним у регистар, односно евиденцију, као и накнаду за израду преписа решења о издавању лиценце, утврђује Управни одбор Коморе, уз претходно прибављену сагласност Министарства.

Имајући у виду горе наведено, а уз прибављену сагласност Министарства грађевинарства, саобраћаја и инфраструктуре, Управни одбор је донео одлуку као у диспозитиву.

**ПРЕДСЕДНИК УПРАВНОГ ОДБОРА**

**ИНЖЕЊЕРСКЕ КОМОРЕ СРБИЈЕ**

Мр Зоран Илић, дипл. инж. маш, с.р.